Document ID: 32014R1030

REGULAMENTUL DE PUNERE ÎN APLICARE (UE) NR. 1030/2014 AL COMISIEI
din 29 septembrie 2014
de stabilire a standardelor tehnice de punere în aplicare cu privire la modelele și datele uniforme pentru publicarea valorilor utilizate în vederea identificării instituțiilor globale de importanță sistemică în conformitate cu Regulamentul (UE) nr. 575/2013 al Parlamentului European și al Consiliului
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 441 alineatul (2) al treilea paragraf,
întrucât:
(1)
Pentru a contribui la asigurarea coerenței globale în ceea ce privește publicarea și transparența în procesul de identificare a instituțiilor globale de importanță sistemică (G-SII), instituțiile sunt obligate să facă publice valorile indicatorilor utilizați în acest proces.
(2)
Modelele de prezentare a informațiilor utilizate de instituțiile identificate drept G-SII în conformitate cu articolul 131 din Directiva 2013/36/UE a Parlamentului European și a Consiliului (2) ar trebui să ia în considerare standardele internaționale, în special cele emise de Comitetul de la Basel pentru supraveghere bancară.
(3)
Pentru a asigura coerența și comparabilitatea informațiilor colectate, data de referință de raportare ar trebui să fie stabilită astfel încât să coincidă cu cifrele din situația financiară finală a exercițiului precedent ale unei instituții sau cu orice altă dată convenită cu autoritatea sa competentă.
(4)
În vederea facilitării accesului publicului la informațiile publicate și având în vedere faptul că sunt necesare date din toate statele membre pentru a se realiza procesul de identificare, Autoritatea Bancară Europeană (ABE) ar trebui să colecteze informațiile fiecărei instituții și să le publice pe site-ul său.
(5)
Prezentul regulament are la bază proiectele de standarde tehnice de punere în aplicare transmise Comisiei de către ABE.
(6)
ABE a efectuat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (3),
ADOPTĂ PREZENTUL REGULAMENT:
Articolul 1
Model uniform
G-SII trebuie să completeze modelul prevăzut în anexa la prezentul regulament, în format electronic, astfel cum este publicat pe site-ul Autorității Bancare Europene (ABE). Folosind acest model, G-SII publică valorile indicatorilor utilizați pentru a determina scorul instituțiilor conform metodologiei de identificare menționate la articolul 131 din Directiva 2013/36/UE.
G-SII nu sunt obligate să publice datele și indicatorii auxiliari.
Articolul 2
Data publicării
G-SII publică informațiile disponibile la sfârșitul exercițiului financiar menționate la articolul 1 cel târziu la patru luni după sfârșitul fiecărui exercițiu financiar.
Autoritățile competente pot permite instituțiilor al căror exercițiu financiar se încheie la 30 iunie să raporteze valorile indicatorilor pe baza situației lor de la 31 decembrie. În orice caz, informațiile se publică până la 31 iulie cel târziu.
Articolul 3
Locul publicării informațiilor
Instituțiile pot publica valorile indicatorilor menționați în modelul prevăzut în anexa la prezentul regulament în mediul de informare pe care l-au ales în vederea publicării informațiilor solicitate în temeiul părții a opta din Regulamentul (UE) nr. 575/2013, în conformitate cu articolul 434 din regulamentul respectiv.
În cazul în care publicarea valorilor indicatorilor nu se realizează în mediul de informare menționat la primul paragraf, G-SII furnizează o referință directă la informațiile complete publicate pe site-ul instituției sau la mediul de informare în care au fost puse la dispoziție.
Fără întârzieri nejustificate, în urma publicării respectivelor informații de către G-SII, autoritățile competente trimit aceste modele completate Autorității Bancare Europene în vederea centralizării lor pe site-ul său.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 septembrie 2014.

Labels: 2
4
19
7
12